Alpha Pictoris (afgekort as α Pic) is die helderste ster in die suidelike sterrebeeld Skilder (Pictor). Dit het ’n skynbare magnitude van 3,27, wat dit geredelik sigbaar met die blote oog maak. Volgens parallaksmetings is dit omtrent 97 ligjare van die Son af. Alpha Pictoris is uitsonderlik in die sin dat dit die suidpoolster van die planeet Mercurius is. Met ’n geraamde ouderdom van 660 miljoen jaar is dit ’n relatief jong Lambda Boötis-ster. Sy sterreklassifikasie van A8 Vn kA6 toon hierdie uitsonderlikheid, met "kA6" wat ’n aanduiding is van swakker as normale kalsium K-lyne in sy spektrum. Die "n" ná die ligsterkteklas "V" dui aan die absorpsielyne in die spektrum is breed en newelagtig. Dit word veroorsaak deur die vinnige tolling van die ster, wat ’n hoë rotasiespoed van 206 km/s het. Spektroskopie toon smal, wisselende absorpsie-eienskappe wat veroorsaak word deur sirkumstellêre gas wat na die ster beweeg. Dit is nie die gevolg van interstellêre materie nie, maar ’n gasomhulsel op die ster se wentelvlak.